CELEX: 32019D1987
Language: bg
Date: 2019-11-25 00:00:00
Title: Решение (ЕС) 2019/1987 на Съвета от 25 ноември 2019 година относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговските стандарти, приложими за маслиновите масла и маслата от маслинено кюспе

29.11.2019   
               
               
                  BG
               
               
                  Официален вестник на Европейския съюз
               
               
                  L 308/95
               
            
         РЕШЕНИЕ (ЕС) 2019/1987 НА СЪВЕТА
         от 25 ноември 2019 година
         относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговските стандарти, приложими за маслиновите масла и маслата от маслинено кюспе
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за маслиновото масло и трапезните маслини от 2015 г. (наричано по-нататък „споразумението“) беше подписано от името на Съюза в съответствие с Решение (ЕС) 2016/1892 на Съвета (1) на 18 ноември 2016 г. в седалището на ООН в Ню Йорк, при условие че бъде сключено на по-късна дата. Споразумението влезе временно в сила на 1 януари 2017 г. в съответствие с член 31, параграф 2 от него.
                  
               
                     (2)
                  
                  
                     Споразумението беше сключено на 17 май 2019 г. с Решение (ЕС) 2019/848 на Съвета (2).
                  
               
                     (3)
                  
                  
                     По силата на член 7, параграф 1 от споразумението Съветът на членовете на Международния съвет за маслиновите продукти (наричан по-нататък „Съветът на членовете“) приема решения, с които се изменят търговските стандарти, приложими за маслиновите масла и маслата от маслинено кюспе.
                  
               
                     (4)
                  
                  
                     По време на 110-ата си сесия, насрочена за 25 – 29 ноември 2019 г., Съветът на членовете трябва да приеме решение за изменение на търговските стандарти, приложими за маслиновите масла и маслата от маслинено кюспе (наричано по-нататък „решението за изменение“).
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза в рамките на Съвета на членовете, тъй като решението за изменение, което трябва да се приеме, ще има правни последици за Съюза по отношение на международната търговия с другите членове на Международния съвет за маслиновите продукти (МСМП) и може да окаже съществено въздействие върху съдържанието на правото на Съюза, а именно върху пазарните стандарти относно маслиновото масло, приети от Комисията съгласно член 75 от Регламент (ЕС) № 1308/2013 на Европейския парламент и на Съвета (3).
                  
               
                     (6)
                  
                  
                     Решението за изменение, което предстои да бъде прието от Съвета на членовете, се отнася за внасянето на някои редакционни поправки в разделите, свързани с критериите за чистота и тези за качество, и за вмъкването на нова схема на процеса на вземане на решения за необработените маслинови масла за осветление. Решението за изменение беше пространно обсъдено от технически и научни експерти — както от Комисията, така и от държавите членки — по въпросите на маслиновото масло. То ще допринесе за хармонизирането в международен план на стандартите за маслиново масло и с него ще се създаде уредба, осигуряваща лоялна конкуренция при търговията с продукти на сектора на маслиновото масло. Ето защо решението за изменение следва да бъде подкрепено и в последствие ще са необходими изменения в Регламент (ЕИО) № 2568/91 на Комисията (4).
                  
               
                     (7)
                  
                  
                     Ако приемането на решението за изменение по време на 110-ата сесия на Съвета на членовете бъде отложено поради факта, че някои членове не са в състояние да дадат своето одобрение, позицията, установена в приложението към настоящото решение, следва да се заеме от името на Съюза в рамките на евентуална процедура за приемане от Съвета на членовете чрез размяна на кореспонденция съгласно член 10, параграф 6 от споразумението. Процедурата за приемане чрез размяна на кореспонденция следва да започне преди следващата редовна сесия на Съвета на членовете през юни 2020 г.
                  
               
                     (8)
                  
                  
                     С цел да се опазят интересите на Съюза, на представителите на Съюза в рамките на Съвета на членовете следва да се даде възможността да поискат отлагане на приемането на решението за изменение по време на 110-ата сесия на Съвета на членовете, ако има вероятност позицията, която трябва да се заеме от името на Съюза, да бъде повлияна от представена преди или по време на тази сесия нова научна или техническа информация,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвета на членовете по време на 110-ата му сесия от 25 до 29 ноември 2019 г. или в рамките на процедура за приемане на решения от Съвета на членовете чрез размяна на кореспонденция, която трябва да започне преди следващата му редовна сесия през юни 2020 г., относно търговските стандарти, приложими за маслиновите масла и маслата от маслинено кюспе, се съдържа в приложението.
         
         
            Член 2
            Ако има вероятност позицията, посочена в член 1, да бъде повлияна от нова научна или техническа информация, представена преди или по време на 110-ата сесия на Съвета на членовете, Съюзът внася искане приемането от Съвета на членовете на решение за изменение на търговските стандарти, приложими за маслиновите масла и маслата от маслинено кюспе, да бъде отложено, докато бъде установена позицията на Съюза въз основа на новата информация.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 25 ноември 2019 година.
            
               
                  За Съвета
               
               
                  Председател
               
               F. MOGHERINI
            
         
         
            (1)  Решение (ЕС) 2016/1892 на Съвета от 10 октомври 2016 г. за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г. (ОВ L 293, 28.10.2016 г., стр. 2).
         
            (2)  Решение (ЕС) 2019/848 на Съвета от 17 май 2019 г. за сключването от името на Европейския съюз на Международното споразумение за маслиновото масло и трапезните маслини от 2015 г. (ОВ L 139, 27.5.2019 г., стр. 1).
         
            (3)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
         
            (4)  Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ (ОВ L 248, 5.9.1991 г., стр. 1).
      
      
         
            ПРИЛОЖЕНИЕ
            Съюзът подкрепя преразгледания текст на търговския стандарт COI/T.15/NC № 3/Rev. 13, приложим за маслиновите масла и маслата от маслинено кюспе, по време на 110тата сесия на Съвета на членовете на МСМП от 25 до 29 ноември 2019 г., или в рамките на процедура за приемане на решения от Съвета на членовете чрез размяна на кореспонденция, която трябва да започне преди следващата му редовна сесия през юни 2020 г. С преразгледания текст ще бъдат внесени някои редакционни поправки в разделите, свързани с критериите за чистота и тези за качество, и ще бъде вмъкната нова схема на процеса на вземане на решения за необработените маслинови масла за осветление.
            Представителите на Съюза в Съвета на членовете могат да дадат съгласието си за технически адаптации на други методи или документи на МСМП, без да е необходимо допълнително решение на Съвета, ако тези технически адаптации произтичат от преразгледания текст, посочен в първата алинея.